Bjarne Laustsen (S), 2009-05-18:
Det er et meget, meget bredt forslag, vi behandler her i denne sene eftermiddagstime i Folketinget.
Man kunne stille spørgsmålet, om man vil stemme ja til en del af Dansk Folkepartis lovprogram eller politik, og der vil jeg sige, at det har vi nu ikke lige tænkt os at gøre.
Men jeg vil gerne sige, at der er en lang række af punkterne, som vi selvfølgelig kan have sympati for.
Men vi synes også, det gælder for en lang række af de punkter, der ligesom bliver remset op, at der er grund til, at vi under udvalgsarbejdet får mulighed for, at regeringen kan levere os nogle notater, der beskriver, i hvor stort omfang der er problemer på de her felter.
Vi skal selvfølgelig ikke lave lovgivning, uden at der er grund til det; der skal altså også være en form for dokumentation bag og ikke bare hensigtserklæringer.
Dernæst er det sådan med hensyn til at få afdækket det, at vi jo har samme synspunkter, samme holdning til at ville have en forbedring af dyrevelfærden generelt set, og derfor handler det selvfølgelig også om, at de, der passer dyrene, uanset om det er hundehandlere, eller det er svineproducenter eller kvægavlere, har en ordentlig dyrevelfærd og har styr på de der ting.
Vi har også i den her samling selv fremsat en lang række forslag, som nu er til behandling i Folketinget.
Det handler om mere målrettet at gå efter nogle bestemte ting for at nå nogle mål.
Det kunne f.eks. være hundetegn, eller det kunne være midlertidig frakendelse af at have med dyr at gøre - en række specifikke ting, som vi mener er mere håndterbare end en lang række hensigtserklæringer.
Dernæst er det også sådan, at det at hæve bøderne og straffen ikke hjælper noget, hvis ikke man får fat i folk, og derfor handler det sådan set om politiet.
De har mange besværligheder, og den nye politireform har da ikke gjort det lettere, men i lovene står det klart og tydeligt, hvad politiets rolle er.
Og vi kan se, at der er en lang række tilfælde - jeg får i hvert fald også henvendelser om salg af illegale hunde og sådan noget - og der kan politiet i nogle situationer være svære at få ud og kontrollere og sætte en prop i hullet, om jeg så må sige.
Der skal mere til.
Vores ordfører, hr. Benny Engelbrecht, har været inde på en lang række ting i forhold til muskelhunde osv., og det er jo ikke bare dyrene, men det er også ham eller hende, der har fat i snoren, der kan være problemet, og derfor handler det her meget om, at der er nogle gode hensigter i det.
Der er selvfølgelig også hele spørgsmålet om retssikkerheden i det, der er spørgsmålet om parallelitet i strafudmålingen og den slags ting.
Det vil vi alt sammen gerne diskutere nærmere, men decideret at sige ja til det her lovforslag har vi for så vidt ingen planer om.
Det synes jeg ikke der er grund til på nuværende tidspunkt, så derfor vil jeg sige, at vi har sympati for enkelte elementer i det, men at sige ja til det hele uden videre har vi ingen planer om.
Man kunne måske også lave en beretning, hvis det var det, der kunne være udgangspunktet -
Jeg ved ikke, hvor langt vi kan nå på de sidste 8 arbejdsdage i Folketinget i den her samling; vi er åbne over for at diskutere det, men ubetinget at sige ja og pålægge regeringen de ting, der står i forslaget, får man også ikke med på.